MT Il-Ġurnal Uffiċjali tal-Unjoni Ewropea C 432/16

Pubblikazzjoni ta’ applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2014/C 432/09)

Din il-pubblikazzjoni tikkonferixxi d-dritt għal oġġezzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

APPLIKAZZJONI GĦAL EMENDA

IR-REGOLAMENT TAL-KUNSILL (KE) Nru 510/2006

dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għal prodotti agrikoli u oġġetti tal-ikel (2)

APPLIKAZZJONI GĦAL EMENDA SKONT L-ARTIKOLU 9

“PRESUNTO DE BARRANCOS”/“PALETA DE BARRANCOS”

Nru tal-KE: PT-PDO-0105-0010-7.7.2010

IĠP ( ) DPO ( X )

1. Intestatura tal-Ispeċifikazzjoni tal-prodott affettwat mill-emenda

—

☒

—

☒

—

☐

—

☐

—

☒

—

☐

—

☒

—

☐

—

☒

2. Tip ta’ emenda/i

—

☒

—

☐

—

☐

—

☐

3. Emenda/i

3.1. Isem il-prodott

Introduzzjoni tal-isem “Paleta de Barrancos”, l-ispalel – is-saqajn ta’ quddiem wara l-maturazzjoni, tradizzjonalment magħrufa bħala “Paleta de Barrancos”, huma inklużi fl-Ispeċifikazzjoni.

3.2. Deskrizzjoni tal-prodott

Id-deskrizzjoni tal-prodott “Paletas de Barrancos” hija introdotta fl-Ispeċifikazzjoni u fid-Dokument Uniku. Il-karatteristiċi fiżiċi tal-“Paletas de Barrancos” kif ukoll il-karatteristiċi tal-materja prima huma deskritti, peress li huma mis-sieq ta’ quddiem tal-ħanżir, filwaqt li l-“Presunto de Barrancos” ġej mill-koxxa.

Il-“Paleta de Barrancos” hija qatgħa ta’ laħam identika fl-aspetti kollha għall-“Presunto de Barrancos”, b’eċċezzjoni għall-piż, peress li hija t-tarf tas-sieq tal-annimal li minnha ġejjin il-prieżet (“presuntos”).

Il-“Paletas de Barrancos” ma kinux oriġinarjament koperti mill-protezzjoni ta’ denominazzjoni tal-oriġini, minħabba li fil-passat kienu riżervati għal konsum fid-djar jew mibjugħin kultant fuq livell lokali. Bħala riżultat tal-bidliet fit-tendenzi tal-konsum u peress li dawn huma biċċiet żgħar ta’ laħam magħmula bl-istess metodu ta’ produzzjoni u, konsegwentement, għandhom l-istess karatteristiċi bħall-“Presunto de Barrancos”, dawn huma profittabbli u magħrufa u jeħtieġu wkoll il-protezzjoni mixtieqa.

Din l-applikazzjoni għandha tipprovdi lill-produtturi b’għodda xierqa għal identifikazzjoni aħjar u l-promozzjoni ta’ dawn il-prodotti speċifiċi u, fl-istess ħin, li tħares il-produtturi minn prattiki illegali.

Iż-żieda tal-“Paleta de Barrancos” għandha wkoll l-għan li tiggarantixxi r-remunerazzjoni ġusta għall-produtturi tal-ispallejn, li jipprovdu informazzjoni ċara dwar il-karatteristiċi speċifiċi tal-prodott tagħhom u r-rabta tagħha mal-ambjent ġeografiku, li tgħin lill-konsumaturi biex jixtru dawn il-prodotti b’mod sikur u affidabbli.

3.3. Metodu ta’ produzzjoni

It-tabella ta’ hawn taħt tipprovdi l-informazzjoni dwar it-tul tal-fażijiet differenti tal-produzzjoni, l-oriġini u l-kwalità tal-għalf tal-annimali, u tindika perjodu minimu ta’ tismin u kundizzjonament permezz tas-sistema tar-ragħa msejħa “montanhiera” għal mill-inqas 60 jum, li matulu l-annimali jirgħu fil-miftuħ fil-bosk, billi jiġu magħlfa permezz ta’ riżorsi naturali eżistenti biss, jiġifieri ħaxix u ġandar. Dan it-tip ta’ alimentazzjoni jippermetti li l-annimali jilħqu l-karatteristiċi mixtieqa għall-produzzjoni ta’ prieżet tal-koxxa u tal-ispalla.

Fażijiet Tul ta’ żmien Għalf li jkun ġej miż-żona ġeografika tal-produzzjoni tal-materja prima Qażquż 45 sa 60 jum Il-ħalib tal-omm jista’ jiġi ssupplimentat b’għalf kompost Tkabbir > 8,5 xahar Ċereali, qasbija, mergħat naturali u kkultivati, għalf kompost It-tismin u l-kundizzjonament permezz tas-sistema tar-ragħa msejħa “montanheira” > 60 jum Għalf ġej esklussivament mill-bosk

Fid-dawl taż-żieda tal-“Paleta de Barrancos”, it-tul tad-diversi stadji tal-proċess ta’ transformazzjoni ta’ dan il-prodott għandhom jiġu speċifikati. It-tabella ta’ hawn taħt tiddeskrivi l-istadji tat-transformazzjoni għal kull wieħed miż-żewġ prodotti.

Stadji Tul ta’ żmien Perżut Spalla Tmelliħ Jum sa jum u nofs għal kull kilogramma Jum sa jum u nofs għal kull kilogramma Maturazzjoni 25 sa 45 jum 25 sa 45 jum Tnixxif-maturazzjoni > 6 xhur > 4 xhur Maturazzjoni fit-tul > 6 xhur > 4 xhur

3.4. Tikkettar

Skont il-prodott, kemm jekk spalla kif ukoll perżut, it-tikkettar għandu jkollu dawn il-kliem: “Presunto de Barrancos - Denominazzjoni Protetta ta’ Oriġini” jew “Paleta de Barrancos - Denominazzjoni Protetta ta’ Oriġini”.

Id-dettalji rigward id-data minima ta’ kemm iservi, il-lott, isem il-produttur, l-isem tal-impriża jew tal-kumpanija u l-indirizz tal-produttur, tneħħew minħabba li din l-informazzjoni hija diġà prevista fil-leġiżlazzjoni ġenerali li tapplika għat-tikkettar tal-prodotti. Il-lista ta’ ingredjenti għandha tkun obbligatorja biss jekk il-perżut huwa trattat biż-żejt taż-żebbuġa u l-bżar mitħun.

Sabiex ikun hemm konformità mar-rekwiżiti nazzjonali, huwa obbligatorju li jkun hemm il-marka ta’ ċertifikazzjoni fuq it-tikketta tal-prodott, li tinkludi l-isem tal-prodott u l-kliem meħtieġ, l-organu ta’ spezzjoni u n-numru tas-serje.

3.5. Regoli speċifiċi dwar it-tqattigħ, it-tħakkik, l-ippakkjar, eċċ.

Billi t-tqattigħ u t-tfellil ta’ qatgħat huma suġġetti għal spezzjoni, tneħħiet ir-restrizzjoni fis-seħħ rigward il-post fejn għandhom isiru. Tali restrizzjoni ma kinitx tolqot il-karatteristiċi tal-prodott, u kienet tillimita l-kummerċjalizzazzjoni tiegħu fid-diversi preżentazzjonijiet previsti.

3.6. Organu ta’ spezzjoni u grupp ta’ produtturi

AGRICERT — Certificação de Produtos Alimentares Lda — huwa l-organu ta’ spezzjoni responsabbli biex jivverifika l-konformità tal-prodott, u l-ACPA — Associaço de Criadores de Porco Alentejano - huwa l-grupp ġdid ta’ produtturi.

DOKUMENT UNIKU

IR-REGOLAMENT TAL-KUNSILL (KE) Nru 510/2006

dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (3)

“PRESUNTO DE BARRANCOS”/“PALETA DE BARRANCOS”

Nru tal-KE: PT-PDO-0105-0010-7.7.2010

IĠP ( ) DPO ( X )

1. Isem

“Presunto de Barrancos”/“Paleta de Barrancos”

2. Stat Membru jew pajjiż terz

Il-Portugall

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.2. Prodotti tal-laħam (imsajra, immellħa, affumikati, eċċ.)

3.2. Deskrizzjoni tal-prodott li għalih japplika l-isem f’(1)

Il-“Presunto de Barrancos” huwa l-isem għas-saqajn immellħa, imnixxfa, raffinati u mhux affumikati ta’ ħnieżer adulti tar-razza “Alentejana” (Sus ibericus) maqtula bl-età ta’ bejn 12 u 20 xahar.

Forma u dehra minn barra: Qatgħa twila u rqiqa, bit-tarf dejjaq jew bil-ponta skont ir-regoli tal-qtugħ tradizzjonali, filwaqt li tinżamm il-ġilda ta’ barra. Ix-xaħam żejjed jista’ jiġi mirqum u s-sieq (bid-difer) għandha tinżamm sabiex tkun iffaċilitata l-identifikazzjoni.

Il-piż minimu huwa ta’ 5 kg, il-kulur ivarja bejn ir-roża karatteristika u l-aħmar li jagħti fil-vjola, u mal-qatgħa turi x-xaħam fil-muskolatura, wara perjodu minimu ta’ 6 xhur ta’ tnixxif u maturazzjoni u perjodu minimu ta’ 6 xhur ta’ maturazzjoni fit-tul fil-kantina.

Il-“Presunto de Barrancos” jista’ jinħareġ għall-konsum sħiħ jew f’biċċiet, bl-għadma jew mingħajrha jew imqatta’.

Il-“Paleta de Barrancos” huwa l-isem għat-truf tas-saqajn immellħa, imnixxfa, raffinati u mhux affumikati ta’ ħnieżer adulti, tar-razza “Alentejana” (Sus ibericus) maqtula bl-età ta’ bejn 12 u 20 xahar.

Forma u dehra minn barra: Qatgħa twila u rqiqa, bit-tarf ġej għat-tond skont ir-regoli tal-qtugħ tradizzjonali, filwaqt li tinżamm il-ġilda ta’ barra. Ix-xaħam żejjed jista’ jiġi mirqum u s-sieq (bid-difer) għandha tinżamm sabiex tkun iffaċilitata l-identifikazzjoni.

Il-piż minimu huwa ta’ 3 kg, il-kulur ivarja bejn ir-roża karatteristika u l-aħmar li jagħti fil-vjola u mal-qatgħa turi x-xaħam fil-muskolatura, wara perjodu minimu ta’ 4 xhur ta’ tnixxif u maturazzjoni u perjodu minimu ta’ 4 xhur ta’ maturazzjoni fit-tul fil-kantina.

Il-“Paleta de Barrancos” jista’ jinħareġ għall-kummerċ sħiħ jew f’biċċiet, bl-għadma jew mingħajrha, jew imqatta’.

3.3. Materja prima (għall-prodotti pproċessati biss)

Il-prodotti “Presunto de Barrancos”/“Paleta de Barrancos” jistgħu jiġu manifatturati biss minn karkassi tal-ħnieżer tar-razza “Alentejana”, li jkunu mwielda, imrobbija, mitmugħa u maqtula fiż-żona ġeografika ddefinita għall-produzzjoni tal-materja prima.

Prieżet: dawn huma magħmula minn koxox friski li jiżnu aktar minn 6 kg.

Spalel: dawn huma magħmula minn trufijiet tas-saqajn friski li jiżnu aktar minn 4 kg.

3.4. Għalf (għall-prodotti li ġejjin mill-annimali biss)

Il-ħnieżer jiġu mreddgħa l-ħalib ta’ ommhom għal mill-inqas 45 jum. Din id-dieta tista’ tiġi ssupplimentata b’għalf kompost. Meta l-qżieqeż jinfatmu, jibdew il-fażi tat-tkabbir, li testendi sal-bidu tas-sistema tar-ragħa msejħa “montanheira”. Il-fażi tat-tkabbir tispiċċa f’Settembru/Ottubru; matul dan il-perjodu, l-annimali jiġu magħlfa ċ-ċereali, għalf ikkonċentrat u l-qasbija li ġejjin miż-żona ġeografika tal-produzzjoni tal-materja prima.

Il-fażi tat-tismin u l-kundizzjonament permezz tas-sistema tar-ragħa msejħa “montanheira” jikkonsistu prinċipalment f’li l-annimali jirgħu barra fil-boskijiet, u li jingħataw għalf li jikkonsisti esklussivament minn affarijiet naturali eżistenti, jiġifieri ġandar u ħaxix. Dan il-perjodu jaħbat mal-produzzjoni tal-ġandar/ballut tas-sufra fil-“montado”, li testendi b’mod naturali bejn Ottubru/Novembru u Jannar/Frar. L-annimali jibqgħu hemmhekk għal mill-inqas 60 jum b’din id-dieta, u jiksbu l-karatteristiċi meħtieġa għall-produzzjoni ta’ prieżet tal-koxxa u tal-ispalla.

Fażijiet Tul ta’ żmien Għalf li jkun ġej miż-żona ġeografika tal-produzzjoni tal-materja prima Qażquż 45 sa 60 jum Il-ħalib tal-omm jista’ jiġi ssupplimentat b’għalf kompost Tkabbir > 8,5 xhur Ċereali, qasbija, mergħat naturali u kkultivati, għalf kompost It-tismin u l-kundizzjonament permezz tas-sistema tar-ragħa msejħa “montanheira” > 60 jum Ikel ġej esklussivament mill-“montado”

3.5. Stadji speċifiċi tal-produzzjoni li għandhom isiru fiż-żona ġeografika ddefinita

It-twelid, it-tkabbir, it-tismin u l-kundizzjonament tal-annimali li jirgħu fis-sistema tar-ragħa msejħa “montanheira”, kif ukoll it-tbiċċir, għandhom isiru fiż-żona ġeografika ddefinita għall-produzzjoni tal-materja prima. Il-manifattura jew il-preparazzjoni, il-maturazzjoni u t-tnixxif għandhom isiru fiż-żona ġeografika ddefinita għall-ipproċessar.

3.6. Regoli speċifiċi dwar it-tqattigħ, it-tħakkik, l-ippakkjar, eċċ.

Mhux applikabbli.

3.7. Regoli speċifiċi dwar it-tikkettar

Skont il-prodott, kemm jekk spalla kif ukoll perżut, it-tikkettar għandu jkollu dawn il-kliem: “Presunto de Barrancos — Denominazzjoni Protetta ta’ Oriġini” jew “Paleta de Barrancos — Denominazzjoni Protetta ta’ Oriġini”.

4. Definizzjoni fil-qosor taż-żona ġeografika

Iż-żona ġeografika tal-produzzjoni tal-materja prima (muniċipalitajiet):

Alter do Chão, Castelo de Vide, Crato, Marvão, Nisa, Portalegre, Avis, Mora, Ponte de Sôr, Arronches, Campo Maior (minbarra l-paroċċa ta’ S. João Baptista), Elvas (minbarra l-paroċċa ta’ S. Pedro), Fronteira, Monforte, Borba, Estremoz, Sousel, Vila Viçosa, Arraiolos, Évora, Montemor-o-Novo, Portel, Vendas Novas, Viana do Alentejo, Alandroal, Mourão, Redondo, Reguengos de Monsaraz, Alcácer do Sal (minbarra l-paroċċa ta’ S. Matias do Castelo), Grândola (minbarra l-paroċċa ta’ Melides), Alvito, Beja, Cuba, Mértola, Vidigueira, Barrancos, Moura, Serpa, Aljustrel, Almodôvar, Castro Verde, Ferreira do Alentejo, Ourique, Odemira (minbarra l-paroċċa ta’ Vila Nova de Mil Fontes et S. Teotónio), Santiago de Cacém (minbarra l-paroċċa ta’ Santo André) u Sines.

Iż-żona ġeografika tal-ipproċessar (muniċipalità): Barrancos.

5. Rabta maż-żona ġeografika

5.1. Speċifiċità taż-żona ġeografika

Minħabba l-karatteristiċi tal-ħamrija, tal-klima u tal-altitudni, sistema agro-silvo-pastorali partikolari ġiet żviluppata fil-Lbiċ tal-Peniżola Iberika: il-“montado” (bosk).

Din is-sistema ekoloġika unika fid-dinja hija kkaratterizzata mill-preżenza ta’ firxiet ta’ msaġar fejn jikbru siġar tal-ispeċi quercus, flora tat-tip kserofita (xerophyte), u saff tal-ħaxix kkaratterizzat minn ftit xita.

L-ispeċijiet dominanti f’dawn il-boskijiet huma s-siġra tas-sufra (Quercus suber), il-balluta (Quercus rotundifolia) jew taħlita taż-żewġ speċijiet. Id-distribuzzjoni ġeografika tvarja mil-kosta sal-partijiet interni tal-pajjiż minħabba li l-Oċean Atlantiku għandu influwenza fuq il-kundizzjonijiet klimatiċi u jiddetermina l-ispeċijiet preżenti. Għaldaqstant, is-siġra tas-sufra (Quercus suber) hija predominanti fil-Punent u l-balluta (Quercus rotundifolia) fil-Lvant.

Il-pajsaġġ familjari ta’ msaġar huwa magħmul mill-ballut u s-siġar tas-sufra, fin-Nofsinhar tal-Portugall stess, u huwa kkaratterizzat minn topografija kemxejn immewġa, b’ħamrija ġeblija u ftit li xejn għammiela, essenzjalment adattata biex tintuża għall-biedja pastorali u forestali. Veġetazzjoni rari u spontanja tiżviluppa taħt il-wiċċ tal-ħamrija, u ssir parti mill-għalf li jingħata lill-ħnieżer. Din is-sistema ekoloġika tgħin fiż-żamma tal-ħamrija u b’hekk tiġi evitata l-erożjoni tagħha, filwaqt li tipprovdi sors ta’ ikel importanti ħafna: il-ġandar.

Il-muniċipalità ta’ Barrancos għandha karatteristiċi pedoklimatiċi partikolari minħabba l-viċinanza tas-Sierra Morena, bl-altitudni tagħha (350 metru ‘l fuq mil-livell tal-baħar) u l-prossimità tax-xmara Ardila u x-xatt ta’ Murtigão.

Din il-belt, li tinsab f’altitudni għolja, hija kkaratterizzata minn mikroklima Mediterranja, bi rjieħ ġejjin prinċipalment mill-Punent u mill-Majjistral, li jistgħu jilħqu veloċità massima ta’ 60 km/siegħa, b’umdità relattiva annwali ta’ 70 % fis-sena u bl-ogħla temperaturi bejn 38 u 40 °C f’Lulju u Awwissu, bl-aktar temperaturi baxxi bejn 3 u 5 °C f’Diċembru u Jannar.

Il-mikroklima lokali tippermetti li jsiru t-tnixxif u l-maturazzjoni tal-prieżet u tal-ispalel f’kundizzjonijiet naturali, mingħajr l-użu ta’ affumikazzjoni, prattika normalment użata fir-reġjuni l-oħra kollha ta’ pajjiżna li jipproduċu l-perżut.

Din it-teknika partikolari ta’ manifattura hija bbażata fuq metodi lokali awtentiċi u invarjabbli, u baqgħet prattikament l-istess matul iż-żmien.

5.2. Speċificità tal-prodott

Il-prodotti “Presunto de Barrancos”/“Paleta de Barrancos” jiġu prodotti fit-tmiem tal-perjodi ta’ maturazzjoni naturali, fil-kundizzjonijiet mikroklimatiċi ta’ Barrancos. Minħabba temperaturi għoljin matul il-perjodu tas-sajf, il-prieżet u l-ispalel jibdew jegħrqu b’mod gradwali, sakemm l-aċidu olejku jinfiltra l-fibri muskolari u jikkonferixxi l-aroma, il-karatteristiċi u t-togħma speċifika lill-laħam, bħall-konsistenza kremuża tax-xaħam, l-irtubija u l-karatteristiċi aromatiċi qawwija.

Dawn il-prodotti jinkisbu minn ħnieżer tar-razza “Alentejana” b’karatteristiċi ġenetiċi li jippermettu l-infiltrazzjoni tax-xaħam fil-muskoli, li tagħti kwalità mraħħma speċifika lill-prodott.

Għandhom togħma ħelwa u delikata, kemxejn mielħa u xi drabi ftit pikkanti, tarija ħafna u sukkulenti. Hija aromatika, b’konsistenza ftit fibruża u pjuttost lixxa. Ix-xaħam, aromatiku u b’togħma pjaċevoli, ileqq u hu ta’ kulur abjad tal-madriperla. Il-konsistenza tvarja skont id-dieta u l-perċentwal ta’ ġandar li jkun fiha.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħra tal-prodott (IĠP)

Il-ħnieżer tar-razza “Alentejana” jikkonsmaw il-frott tal-“montado” b’mod effiċjenti ħafna, u dan isawwar il-laħam tagħhom bl-aħjar mod. Dan l-użu tajjeb tar-riżorsi naturali, assoċjat mal-karatteristiċi metaboliċi ta’ din ir-razza, jiddetermina l-formazzjoni ta’ prodott bażiku b’karatteristiċi uniċi, strettament marbut mal-ambjent ġeografiku partikolari, u huwa l-bażi primarja għall-iżvilupp tal-prodotti “Presunto de Barrancos”/“Paleta de Barrancos”.

B’hekk, iż-żona ġeografika ddefinita tal-produzzjoni tal-materja prima tikkoinċidi mal-komunitajiet iddominati minn żoni ta’ boskijiet tal-ballut u siġar tas-sufra, li jiddeterminaw it-tqassim tal-ħnieżer tar-razza “Alentejana”.

Il-laħam minn annimali mrobbija bis-sistema ta’ ragħa msejħa “montanheira”, magħżula għall-produzzjoni ta’ dan il-perżut u l-ispalla u mmonitorjati sa mit-twelid, jippreżenta karatteristiċi speċifiċi tat-trobbija u l-għalf. Dawn l-annimali jitrabbew permezz ta’ sistema estensiva ta’ ragħa msejħa “montanheira”, fejn il-ġandar jippermetti l-formazzjoni ta’ tip ta’ xaħam flessibbli u rikk b’aċidi polinsaturati.

Bis-saħħa tal-mikroklima speċifika taż-żona ġeografika fejn issir il-manifattura jew il-preparazzjoni, it-tnixxif u l-maturazzjoni tal-prieżet u l-ispalel isiru taħt kundizzjonijiet naturali mingħajr l-użu ta’ affumikazzjoni, li mhux il-każ f’żoni oħra ta’ produzzjoni tal-prieżet u l-ispalel, u jagħtu lill-prodott karatteristiċi differenti minn dawk ta’ prodotti oħra fl-istess kategorija.

Huwa bis-saħħa tal-karatteristiċi klimatiċi taż-żona ġeografika fejn isir l-ipproċessar li dan jista’ jsir taħt kundizzjonijiet klimatiċi naturali, fejn isir bil-mod u fit-tul, f’temperaturi u livelli ta’ umdità li jippermettu li jinkiseb prodott bil-konsistenza, l-aroma u t-togħma karatteristiċi, u li jgawdi minn fama stabbilita.

http://www.dgadr.mamaot.pt/images/docs/val/dop_igp_etg/Valor/CE_Presunto_Paleta_Barrancos_DOP.pdf

(1) ĠU L 343, 14.12.2012, p.1.

(2) ĠU L 93, 31.3.2006, p. 12. Sostitwit bir-Regolament (UE) Nru 1151/2012.

(3) Sostitwit mir-Regolamet (UE) Nru 1151/2012.